Обединените патриоти обвиниха правителството, че е отпуснало допълнителен 1 млрд. лв. към бюджета на строителното министерство за саниране на ромски жилища.

Патриотите показаха копие от постановление на МС от 2 декември, публикувано в Държавен вестник на 6 декември. В него пише, кабинетът "одобрява допълнителни разходи в размер на 1 млрд. лв. по бюджета на МРРБ за 2016 г. за изпълнение на Националната програма за енергийна ефективност на многофамилните жилищни сгради...".

В алинея 3 на постановлението се казва, че милиардът е по програмата за интегрирано развитие на регионите към бюджетна програма "Подобряване състоянието на жилищния сграден фонд и жилищните условия на ромите в Република България".

"Това е безпрецедентно купуване на ромски гласове", обяви лидерът на НФСБ Валери Симеонов.

Колегата му Димитър Байрактаров припомни, че ГЕРБ обявиха Патриотите за популисти заради искането им за още 800 млн. лв. за увеличение на пенсиите. Той обясни и че в постановлението се посочва, че милиардът идва от преразпределение на бюджетни срества. Същото предлагаха и Патриотите, за да се намерят пари за пенсии.

"В България трябва да си ром, за да се грижи държавата за теб. Тряба да си циганин, за да ти дава държавата", констатира депутатът.

Според него най-скандалното в случая било друго - решението е взето на 2 декември, публикувано е на 6 декември, а средствата трябва да бъдат изхарчени до 31 декември.

"Как се харчи 1 млрд. лв. за две седмици", попита Байрактаров.

Лидерът на "Атака" Волен Сидеров обясни, че Патриотите ще обсъдят възможността за създаване на анкетна комисия, която да разследва случая.

Валери Симеонов пък припомни, че повечето от ромските жилища са незаконни и попита как се санират "незаконни коптори".